**Komunikadu Konjunta**

*“Kapítulu foun ida no parseria ne’ebé hafoun hikas”*

30 Jullu 2018

1. Sua Exelénsia Sr.Dionísio Babo Soares, PhD. Ministru Negósiu Estranjeiru no Kooperasaun Repúblika Demokrátika Timor-Leste, simu Honorável Julie Bishop MP, Ministra Negósiu Estranjeiru Austrália, husi loron 29 to’o 31 fulan Jullu, iha Díli. Parte husi nian programa vizita, Sra. Bishop hasoru malu ho Sua Exelénsia Prezidente Repúblika, Sr. Francisco Guterres Lú Olo, Sua Exelénsia Primeiru Ministru, Sr. Taur Matan Ruak no mós Sua Exelénsia lider opozisaun, Dr. Marí Alkatiri no vizita projetu balun ne’ebé hetan tulun husi Australian Aid.
2. Ministru ho Ministra halo komitmentu ba kapítulu foun ida iha relasaun bilaterál ne’ebé sei hametin lasu no hakle’an liután kolaborasaun entre Timor-Leste no Austrália. Ministru sira hala’o diskusaun estensu kona-ba relasaun no kooperasaun bilaterál no mós rekoñese katak amizade entre nasaun rua ne’e metin tebes. Ministru ho Ministra halo komitmentu atu hafoun hikas parseria iha futuru, la’ós foka de’it ba iha relasaun bilaterál maibé foka mós iha servisu hamutuk iha rejiaun Indo-Pasífiku no iha mundu globál. Ministru ho Ministra reafirma sira nian komitmentu ba parseria ida ne’ebé bazeia ba respeita mútua no fiar malu.
3. Ministru ho Ministra rekoñese katak relasaun kle’an entre ema-ba-ema, reflete tiha ona iha interkámbiu kulturál, relijiozu, edukasionál, negósiu, militár, komunidade no mós desportu ne’ebé mak hala’o ona entre nasaun rua durante tinan barak, no sai hanesan fundasaun ba relasaun país rua ne’e.
4. Sr. Babo Soares no Sra. Bishop apresia asinatura istóriku ba Tratadu entre Austrália ho Repúblika Demokrátika Timor-Leste estabelese sira-nian Fronteira Marítima iha Tasi Timór (Akordu Fronteira Marítima) iha Novaiorke, iha loron 6 fulan Marsu 2018. Ministru ho Ministra halo komitmentu atu tau prioridade ba ratifikasaun Akordu Fronteira Marítima ne’e hafoin halo konkluzaun ba aranju tranzitória no sira-nian prosesu internu kona-ba tratadu.
5. Sra. Bishop no Sr. Babo Soares halo komitmentu atu hala’o diálogu regulár entre governu rua no konkorda ona atu organiza enkontru tinan-tinan iha nível Ministru Negósiu Estranjeiru no mós enkontru regulár ofisiál senior sira ne’ebé prioridade bilaterál sei atinji.
6. Ministru ho Ministra konkorda ona atu hakle’an parseria ekonómiku bilaterál ne’ebé aliña ho Timor-Leste nian prioridade sira hodi habelar baze ekonómika iha Timor-Leste, hadi’ak no simplifika ambiente investimentu no negósiu. Ministru nain rua konkorda ona atu enkoraja kresimentu iha setór privadu no hadi’ak ligasaun komérsiu, investimentu no ekonómiku.
7. Ministru ho Ministra konkorda ona atu servisu hamutuk iha pakote foun ida kona-ba empregu no inisiativa sira ba kresimentu ekonómiku. Ministru ho Ministra nota importansia husi dezenvolvimentu kompeténsia sira, loke kampu servisu no mobilidade laborál hodi apoia timor-oan sira nian potensia. Ministru ho Ministra selebra kontribuisaun husi inisiativa oin-oin hanesan Seasonal Workers Program, Australia Awards, no New Colombo Plan. Hanesan parte ida hodi hafoun hikas parseria ekonómiku, Ministru ho Ministra konkorda ona atu kontinua hala’o diskusaun konstrutiva kona-ba dezenvolvimentu rekursu Greater Sunrise, no hare’e ba ninia importánsia baTimor-Leste nian prosperidade.
8. Ministru ho Ministra reafirma nasaun rua ninia komitmentu ba seguransa rejionál no protesaun ba domíniu marítima ne’ebé nasaun rua kompartilla. Sira konkorda ona atu hametin liután sira-nian parseria ne’ebé kleur ona iha area seguransa no defeza, liuhosi hasa’e kapasidade iha área defeza, aplikasaun lei, intensifika no fahe informasaun ba malu. Sira halo kompromisu atu hakle’an kolaborasaun iha seguransa marítima atu kombate ameasa komún sira hanesan krime transnasionál no iha protesaun ba rekursu marítima.
9. Sr. Babo Soares espresu ninia gratidaun no apresiasaun ba Austrália nia komitmentu ne’ebé kontinua atu nafatin suporta Timor-Leste nian dezenvolvimentu sosiu-ekonómiku. Sra. Bishop reafirma Austrália nian komitmentu atu nafatin sai hanesan parseiru dezenvolvimentu ida ne’ebé efikás no konfiável ba Timor-Leste. Minístru ho Minístra halo komprimisu ona ba Akordu Parseria Dezenvolvimentu foun ida hodi suporta Timor-Leste ninia prioridade sira ba dezenvolvimentu sosiál no ekonómiku.
10. Ministru ho Ministra halo komprimisu atu promove igualdade jéneru, hakbi’it no inklui feto sira, inklui liuhosi atividade dezenvolvimentu konjuntu sira hotu-hotu. Sra. Bishop enkoraja Timor-Leste atu adere ba Konvensaun kona-ba Ema ho Difisiensia sira nia Direitu no oferese atu tulun iha prosesu implementasaun.
11. Ministru ho Ministra halo komitmentu atu hasa’e kooperasaun ekonómiku trilaterál ho Indonézia hodi masimiza oportunidade komérsiu no investimentu sira ho objetivu atu hasa’e integrasaun ekonómiku rejionál entre Timor-Leste ho Indonézia parte leste no Austrália parte norte.
12. Nu’udar nasaun sira ne’ebé iha hanoin hanesan, Ministru ho Ministra konkorda ona atu hasa’e konsultasaun no kooperasaun iha foru rejionál nomós internasionál. Sira konkorda atu kolabora iha Sistema Nasoens Unidas nian no atu servisu hamutuk hodi prepara Timor-Leste hodi kontribui ba iha Misaun Internasionál Manutensaun ba pás.
13. Sra. Bishop reafirma tan Austrália nian suporta ba Timor-Leste nia esforsu atu tama ba iha Asosiasaun Nasoens Sudeste Azeátiku (ASEAN, sigla ingles) no Organizasaun Komérsiu Mundial (WTO, sigla ingles) no hateten katak Austrália sei kontente atu suporta aplikasaun ruma iha futuru husi Timor-Leste atu sai membru ba Nasoens Commonwealth nian hanesan demokrasia belun ida ne’ebé valoriza diretus umanus no *estado de direito*.
14. Ministru ho Ministra reafirma sira nian komitimentu forte ba orden-bazeia ba regras internasionál no apresia Tratadu Fronteira Marítima no utilizasaun Komisaun Konsiliasaun independente UNCLOS nian hanesan testamentu ida kona-ba oinsa lei internasionál bele fasilita solusaun pasífika ba disputa sira.
15. Sr. Babo Soares no Sra. Bishop konkorda atu servisu hamutuk hodi komemora loron aniversáriu INTERFET ba dala 20, katak ho okaziaun ida ne’e iha 2019, sei sai momentu ida atu reflete no selebra Timor-Leste nian susesu boot hanesan estadu soberanu independente ida.